Predkladacia správa

Návrh zákona, ktorým sa mení a dopĺňa zákon č. 540/2001 Z. z. o štátnej štatistike v znení neskorších predpisov predkladá Štatistický úrad SR na prerokovanie na základe úlohy vyplývajúcej z Plánu legislatívnych úloh vlády na rok 2009 v súvislosti so zavedením meny euro v SR a v súlade s vládou prijatým Harmonogramom legislatívnych krokov zavedenia eura v SR. 
 
Návrhom tejto právnej úpravy sa menia platné ustanovenia zákona o peňažných sumách uvedených v slovenských korunách v ustanovení o ukladaní pokút za porušenie štatistických povinností. Sumy pokút sa prepočítali na eurá konverzným kurzom na celé čísla  podľa princípov a pravidiel určených zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení zákona č. 70/2008 Z. z., pri zohľadnení odporúčaní Európskej centrálnej banky. 
 
Novelou zákona si Štatistický úrad SR súčasne plní aj povinnosť, ktorá mu vyplýva z vládou ustanovenej zodpovednosti za veľký rozsah implementácie nových štatistických nariadení a rozhodnutí ES a EÚ na vnútroštátnej úrovni. 
 
V súlade s novým Nariadením Európskeho parlamentu a Rady (ES) č. 223/2009 z  11. marca 2009 o európskej štatistike a o zrušení nariadenia (ES, Euratom) č. 1101/2008 o prenose dôverných štatistických údajov Štatistickému úradu Európskych spoločenstiev, nariadenia Rady (ES) č. 322/97 o štatistike Spoločenstva a rozhodnutia Rady 89/382/EHS, Euratom o založení Výboru pre štatistické programy Európskych spoločenstiev sa upresňuje postavenie Štatistického úradu SR ako súčasti európskeho štatistického systému, pričom Štatistický úrad SR pôsobí ako kontaktné miesto pre Európsku komisiu v oblasti rozvoja, tvorby a šírenia európskej štatistiky. 
 
Návrhom novely zákona sa vytvárajú legislatívne podmienky pre elektronické podávanie štatistických formulárov spravodajskými jednotkami a poskytovanie údajov a informácií z administratívnych zdrojov  elektronickou formou medzi jednotlivými subjektami pôsobiacimi v oblasti štatistiky, čo bude mať pozitívny vplyv na informatizáciu spoločnosti.
 
Ďalšie navrhované zmeny sa dotýkajú nasledovných oblastí zákona:
•	upravuje sa rozsah a obsah pojmu „štatistické zisťovanie“,
•	vymedzuje sa pojem „štatistický dôverný údaj“ tak, aby sa odstránilo jeho aplikačné zamieňanie s „osobným údajom“, upravovaným zákonom o ochrane osobných údajov,
•	zosúlaďuje sa definícia pojmu „administratívneho zdroja“ s definíciou Eurostatu, pretože je to zdroj údajov obsahujúci informácie od vnútroštátnych orgánov a organizácií, ktoré nie sú primárne zbierané alebo určené na štátne štatistické účely a súčasne tento pojem slúži  výhradne na účely tohto zákona,
•	bližšie sa upravuje súčinnosť medzi Štatistickým úradom SR, ministerstvami, štátnymi organizáciami a inými subjektami pri predkladaní ich návrhov na štatistické zisťovania (krátkodobé a dlhodobé) požadované na zaradenie do zostavovaného Programu štátnych štatistických zisťovaní, ktorý vydáva Štatistický úrad SR vykonávacou vyhláškou tohto zákona,
•	zavádzajú sa nové pojmy na účely štátnej štatistiky ako  „organizačná zložka podniku“ bez právnej subjektivity (bývalé odštepné závody a vnútorné organizačné jednotky) a „skupina podnikov“ a súčasne sa im vytvára osobitná identifikácia, odlišná od prideľovaného identifikačného čísla organizácie (IČO),
•	dopĺňajú sa niektoré vybrané údaje potrebné pre vedenie štatistických registrov, pretože ich doterajší rozsah už nezodpovedá požiadavkám, ktoré sa na registre kladú v procese tvorby štátnych štatistických zisťovaní,
•	dopĺňa sa nový register, „register subjektov zahraničného obchodu“ na realizáciu zisťovania o pohybe tovarov medzi SR a členskými štátmi EÚ (Intrastat) a medzi SR a nečlenskými krajinami  EÚ (Extrastat) v súlade s potrebami štátnej a európskej štatistiky
•	a odstraňujú sa niektoré legislatívno-technické nedostatky v platnej úprave zákona týkajúce sa formulačných nepresností a nesprávneho aplikačného výkladu.
 
Touto novelou zákona budú zrušené aj niektoré štatistické opatrenia vydané podľa zrušeného zákona č. 322/1992 Zb. o štátnej štatistike, ktoré už nie je možné, s ohľadom na nové štatistické záväzné právne akty ES a  EÚ realizovať pri zabezpečovaní príslušných aplikačných opatrení na vnútroštátnej úrovni, ale aj preto, že ide o opatrenia, ktoré sú síce platné, ale vo väzbe na príslušné uznesenie vydané ÚS SR sú neúčinné.
 
Celková právna úprava je prostredníctvom vykonávacej vyhlášky o Programe štátnych štatistických zisťovaní plne v súlade s právom ES a EÚ. Okrem toho v rámci predvstupovej aproximácie práva EÚ boli priamo do zákona ešte v roku 2001 prebrané čiastočne alebo úplne všetky vtedy platné štatistické nariadenia a rozhodnutia ES a EÚ. 
 
Súčasne sa touto novelou prijímajú opatrenia legislatívnej povahy pre umožnenie aplikácie nových štatistických nariadení a rozhodnutí ES a EÚ, a to formou doplnenia odkazu v poznámke pod čiarou, k tým nariadeniam a rozhodnutiam, ku ktorým je Štatistický úrad SR určený vládou zodpovedným za ich aplikáciu, za účelom zabezpečenia realizácie týchto záväzných štatistických právnych aktov ES a EÚ na vnútroštátnej úrovni.
 
Z týchto dôvodov sa k návrhu novely nevypracúva Tabuľka zhody. Otázku zhody návrhu novely zákona so záväznými štatistickými právnymi aktmi ES a EÚ detailne odôvodňuje obsah a rozsah Doložky zlučiteľnosti. 
 
Táto právna úprava si nevyžiada žiadne nároky na zvýšené čerpanie finančných prostriedkov zo štátneho rozpočtu a nebude mať dopad na verejné financie, na obyvateľstvo, hospodárenie podnikateľskej sféry a iných právnických osôb, na životné prostredie, na zamestnanosť a vplyv na podnikateľské prostredie. 
 
Návrh novely zákona bol predmetom vnútrorezortného a medzirezortného pripomienkového konania. Dve zásadné pripomienky boli plne akceptované; odporúčajúce pripomienky boli rovnako akceptované, a to v uplatnenom rozsahu alebo čiastočne, a sú do návrhu novely zákona zapracované. Neakceptované boli len tie odporúčajúce pripomienky, ktoré išli nad rámec rozsahu úpravy návrhu novely zákona. 
 
Vyhodnotenie medzirezortného pripomienkového konania tvorí súčasť predkladaného materiálu. 
 
Legislatívna rada vlády SR, návrh novely zákona prerokovala 13. októbra 2009 a odporučila po zapracovaní jej pripomienok predložiť nové znenie návrhu novely zákona na rokovanie vlády SR. Pripomienky prijaté na rokovaní Legislatívnej rady vlády SR boli zapracované. Materiál sa predkladá na rokovanie vlády SR bez rozporov.
 
Návrh bol aj predmetom rokovania Hospodárskej a sociálnej rady Slovenskej republiky, ktorá ho prerokovala 26. októbra 2009. Rada vzala na vedomie návrh novely zákona a odporučila ho na ďalšie legislatívne konanie.
 
Materiál podlieha sprístupňovaniu podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.